Diari Oficial de la Generalitat Valenciana


Sumari del DOGV 2934, del 20-02-1997 (1997/829058)

DECRET 22/1997, d'11 de febrer, del Govern Valencià, pel qual es regulen els preus públics pels serveis oferts per les residències de temps lliure de la Generalitat Valenciana
-------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/11/22/dof/vci/html**

### Dades del document

Número de DOGV
:   2934

Data del DOGV
:   20-02-1997

Secció del DOGV
:   DISPOSICIONS GENERALS

Número del document
:   1997/829058


Data del document
:   11-02-1997

Organisme emissor
:   Conselleria de Treball i Afers Socials

Tipus de document
:   Decret

Correcció d'errades

Anàlisi jurídica

DECRET 22/1997, d'11 de febrer, del Govern Valencià, pel qual es regulen els preus públics pels serveis oferts per les residències de temps lliure de la Generalitat Valenciana.  
De conformitat amb la distribució de competències contingudes en els articles 148 i 149 del text constitucional i amb allò que disposa l'article 31 de l'Estatut d'Autonomia de la Comunitat Valenciana, correspon a la Generalitat Valenciana, amb caràcter exclusiu, l'exercici en l'àmbit del seu territori de les competències relatives a lleure i temps lliure. Per aquesta raó, el Reial Decret 4.154/1982, de 29 de desembre, va instrumentar jurídicament el traspàs a la Generalitat Valenciana de les funcions i dels serveis en matèria de temps lliure, fins aleshores exercides per l'administració general de l'Estat, mitjançant l'Institut Social del Temps Lliure, i dels mitjans materials, personals i pressupostaris corresponents. Concretament, van ser traspassades les residències de temps lliure El Pinar, ubicada a Castelló, i Sant Joan, ubicada a Alacant. D'altra banda, la Conselleria de Treball i Afers Socials va construir posteriorment al Puig una tercera residència.  
Mitjançant les esmentades residències de temps lliure, es persegueix facilitar a determinats col·lectius socials (treballadors, pensionistes i, en general, persones de baix nivell de renda) la possibilitat d'accedir al gaudi de períodes vacacionals en condicions econòmiques més favorables a les ofertes habitualment pel sector hostaler nacional. La finalitat social que es persegueix amb aquestes és, doncs, evident, la qual cosa justifica, d'acord amb l'article 2.4 del Decret 73/1991, de 13 de maig, del Govern Valencià, l'aplicació, en remuneració de serveis prestats per elles, d'uns preus que no cobrisquen el cost de l'esmentada prestació.  
Es tracta, en qualsevol cas, d'uns serveis de titularitat pública amb marcat caràcter social, sense perjudici que en algun cas la seua gestió es realitze en règim indirecte, mitjançant concessió administrativa. A més, el caràcter no imprescindible d'aquests serveis, que no correspon conceptuar com de sol·licitud o recepció obligatòria, per a la vida privada o social dels sol·licitants, junt amb l'existència d'ofertes privades d'aquesta mateixa naturalesa, impedeixen l'atribució de caràcter públic a aquest tipus de prestacions, cosa que, d'acord amb l'article 31.3 del text constitucional, permet la seua regulació per via reglamentària. D'altra banda, el Decret 227/1991, de 9 de desembre, del Govern Valencià, pel qual es van determinar els béns, els serveis i les activitats susceptibles de ser retribuïts mitjançant preus públics, també inclou en l'annex aquest tipus de serveis.  
A banda d'això, fins avui ha estat pràctica habitual la fixació de normes de vigència anual en relació amb alguns preus públics, en particular amb aquells que són l'objecte d'aquest decret. Pel que fa als serveis prestats per les residències de temps lliure de la Generalitat Valenciana, es pretén instaurar a partir d'ara un règim normatiu marc que gaudisca de l'estabilitat necessària i la vigència del qual, per tant, siga indefinida, sense perjudici de les modificacions puntuals que, si escau, convinga introduir en aquest règim quan les necessitats de gestió així ho aconsellen.  
Finalment, aquest decret incorpora, pel que fa a la normativa precedent que substitueix, determinades modificacions referents al règim d'estades i a l'àmbit temporal de les distintes temporades, alhora que amplia l'accés als ciutadans de la Unió Europea, a les entitats, a les associacions i a les institucions no lucratives i a les organitzacions no governamentals. S'hi introdueix, finalment, la possibilitat que les residències de temps lliure, en l'àmbit de les seues competències, puguen establir els seus propis programes socials, complementaris dels serveis bàsics comuns a totes elles.  
Per tot això, d'acord amb allò establert en l'article 3.2 del Decret 73/1991, de 13 de maig, del Govern Valencià, vist l'informe favorable de la Direcció General de Tributs i Patrimoni, consultades les organitzacions sindicals mes representatives de la Comunitat Valenciana, a proposta del conseller de Treball i Afers Socials i amb la deliberació prèvia del Govern Valencià, en la reunió del dia 11 de febrer de 1997,  
Decrete  
Article 1. Objecte  
1. Aquest decret té per objecte l'establiment del règim jurídic aplicable als preus públics que la Generalitat Valenciana ha d'exigir pels serveis oferts mitjançant les seues residències de temps lliure.  
2. A l'efecte d'aquest decret, les residències de temps lliure de la Generalitat Valenciana són denominades simplement residències.  
Article 2. Pressupost de pagament  
1. Els serveis la prestació del quals reportarà els preus a què fa referència l'article anterior són aquests:  
a) Estada en règim de pensió completa i habitació de dues, tres o quatre places. A aquest efecte, les persones que gaudisquen de les esmentades estades s'anomenen, en aquest decret, residents.  
b) Restauració, bugaderia i aparcament de vehicles (en aquest cas, a la Residència del Puig).  
2. L'estada inclou, per als residents, el servei de restauració, excepte les consumicions de cafeteria, però no els de bugaderia i d'aparcament de vehicles, els quals seran considerats, quan es presten a residents, independents de l'estada.  
3. Sense perjudici d'allò disposat en l'apartat 1 anterior, les residències podran organitzar a càrrec dels pressupostos propis les activitats de lleure, complementàries dels serveis indicats, que estimen oportunes.  
4. En cap cas no es podran considerar inclosos dins dels serveis que es detallen en l'apartat 1 d'aquest article els discrecionals d'animació no programats per les residències ni, en general, les activitats de lleure organitzades directament pels residents o concertades per ells amb operadors turístics. El que disposa aquest apartat serà d'aplicació, en particular, a les excursions i visites culturals.  
Article 3. Exempcions  
1. Les persones menors de dos anys que no utilitzen els serveis de restauració i que s'allotgen a la mateixa habitació que els seus responsables gaudiran d'exempció del pagament del preu corresponent a la seua estada, siga quina siga la classe de temporada en què aquesta es produesca.  
2. Mitjançant resolució motivada del conseller de Treball i Afers Socials, podran declarar-se exemptes les estades a residències directament gestionades per la Generalitat Valenciana que obeesquen a raons humanitàries o de protecció civil de reconeguda urgència o que es produesquen en el marc de la cooperació internacional. En aquesta resolució s'indicarà l'abast concret de l'exempció i, en particular, la classe de temporada i els conceptes, entre els compresos en el quadre de tarifes de l'apartat 1 de l'article 6 d'aquest decret, als quals estendrà l'exempció els seus efectes.  
Article 4. Bonificacions  
1. Quan s'allotgen a la mateixa habitació que els seus responsables, les persones amb edat igual o superior a dos anys i inferior o igual a dotze gaudiran d'una bonificació del 50% del preu corresponent a la seua estada.  
2. Els grups de persones majors de dotze anys superiors en nombre a vint-i-cinc gaudiran d'una bonificació individual del preu de la seua estada igual al 10%, sempre que a totes elles se'ls adjudique estada a la mateixa residència i per al mateix període.  
3. Les persones majors de 60 anys i les disminuïdes gaudiran d'una bonificació del 15% sobre el preu corresponent a la seua estada.  
4. Sense perjudici d'allò que, mitjançant resolució motivada del conseller de Treball i Afers Socials, puga disposar-se en relació amb els programes de caràcter social a què fa referència l'apartat 4 de l'article 11 d'aquest decret, les bonificacions recollides en els tres apartats precedents d'aquest article són incompatibles entre elles per a un mateix resident. En qualsevol cas, la bonificació de l'apartat 1 serà aplicable en totes les temporades, mentre que les dels apartats 2 i 3 únicament en temporada mitjana-baixa.  
Article 5. Obligats al pagament  
Són subjectes obligats al pagament dels serveis a què fa referència l'article 2 d'aquest decret, les persones físiques residents i, en general, aquelles a les quals es presten els serveis que en el citat article s'indiquen.  
Article 6. Quanties  
1. Els preus públics pels serveis prestats per les residències s'exigiran d'acord amb allò disposat en el quadre de tarifes següent, en el qual les quantitats consignades no inclouen l'IVA corresponent:  
 Tipus de servei Import unitari  
 (pessetes)  
1. Estada en règim de pensió completa   
1.1. En temporada mitjana-baixa   
1.1.1. En habitació d'una plaça 3.846 per dia   
1.1.2. En habitació de dues o més places 2.691 per persona  
 i dia   
1.2. En temporada alta   
1.2.1. En habitació d'una plaça 4.895 per dia   
1.2.2. En habitació de dues o més places 3.496 per persona  
 i dia   
1.3. En temporades especials S'hi aplicaran les  
 tarifes de l'epígraf 1.2   
2. Serveis de restauració, de bugaderia  
 i d'aparcament de vehicles   
2.1. Restauració   
2.1.1. Desdejuni 201   
2.1.2. Dinar 1.007   
2.1.3. Sopar 877   
2.1.4. Bo   
3.9.4.2. Diari 1.884   
3.6.7.0. Setmanal 12.106   
2.2. Bugaderia 539   
2.3. Aparcament de vehicles (solament  
 en la Residència del Puig) 403   
2. A l'efecte d'aplicació del quadre de tarifes de l'apartat 1 anterior, es tindran en compte les regles següents:  
a) Regla 1a: el preu que, en les seues distintes modalitats, retribueix el servei de restauració serà exigible únicament als no residents, entenent-hi que per als residents la remuneració per aquest servei està inclosa en el preu de l'estada.  
b) Regla 2a: els preus no inclouen, en cap cas, els serveis a què fa referència l'apartat 4 de l'article 2 d'aquest decret, els quals correran a càrrec dels usuaris.  
c) Regla 3a: els serveis de restauració en diumenges i festius a no residents que manquen de bo es prestaran amb un recàrrec del 10%.  
d) Regla 4a: quan siga d'aplicació allò previst en la regla 3a de l'apartat 2 de l'article 10 d'aquest decret, el preu de l'estada suportarà un recàrrec del 20%.  
e) Regla 5a: llevat del que disposa l'article 8 d'aquest decret, la manca de gaudi dels serveis programats no originarà el naixement de cap dret de devolució del preu del servei.  
f) Regla 6a: per la prestació dels serveis recollits en el quadre de tarifes s'aplicarà l'IVA corresponent al tipus vigent en el moment de naixement de l'obligació de pagament del servei.  
Article 7. Naixement de l'obligació de pagament  
1. Tractant-se de l'estada, l'obligació de pagament naixerà en el moment que s'adjudique la corresponent plaça, i caldrà realitzar-la en els terminis assenyalats en l'article 20 del Reglament General de Recaptació, comptadors des de la data de notificació de l'adjudicació.  
2. En la resta de casos, l'obligació de pagament naixerà quan es preste el servei, i es farà efectiva en aquest moment.  
Article 8. Devolució d'ingressos  
1. Els adjudicataris de places a les residències podran sol·licitar, quan anul·len les seues reserves, la devolució de les quantitats pagades en aquest concepte, les quals els seran reintegrades d'acord amb allò disposat en l'apartat 2 següent.  
2. Depenent de l'antelació amb què s'haja produït l'anul·lació respecte a la data de començament de l'estada, els percentatges de devolució, calculats sobre el preu efectivament satisfet, seran aquests:  
Antelació Percentatge de  
 devolució (%)   
Superior a 3 dies i inferior o igual a 15 50   
Superior a 15 dies i inferior o igual a 30 75   
Superior a 30 dies 100   
3. Les anul·lacions que es realitzen una vegada començada l'estada, comportaran la devolució de la part proporcional del preu d'aquesta que corresponga als dies no gaudits, sempre que siguen degudes a causes justificades i que l'estada haja tingut una duració mínima de tres dies.  
4. Llevat del que disposa l'apartat 3 anterior, les anul·lacions, perquè tinguen efecte, hauran de realitzar-se per escrit per carta adreçada al director de la residència corresponent, i es tindrà per data d'aquestes la corresponent al dia de la certificació.  
5. La tramitació de les devolucions es realitzarà d'acord amb el que disposa el Decret 151/1994, de 29 de juliol, del Govern Valencià, llevat de les residències gestionades per empreses o entitats en règim de concessió administrativa, i en aquest cas els concessionaris hauran de realitzar les devolucions procedents directament als usuaris i sense subjecció al procediment establert en l'esmentat decret.  
Article 9. Règims de temporades  
1. El règim de temporades de les residències és el que s'indica a continuació:  
a) Temporada mitjana-baixa: inclou el període comprés entre l'1 de gener i el 30 de juny, tots dos inclusivament, amb exclusió del període de Setmana Santa, i el període comprès entre l'11 de setembre i el 31 de desembre, tots dos inclusivament.  
b) Temporada alta estival: inclou el període comprés entre el 1 de juliol i el 10 de setembre, tots dos inclusivament.  
c) Temporada alta no estival: coincideix amb la Setmana Santa, la qual, a aquest efecte, comprendrà Dijous Sant, Divendres Sant, Dissabte Sant, Diumenge de Resurreció i Dilluns de Pasqua.  
2. Sense perjudici d'allò que disposa l'apartat 1 anterior, per ordre de la Conselleria de Treball i Afers Socials, podran establir-se temporades especials en relació amb determinats períodes. En particular, aquesta previsió serà aplicable a les festes de Sant Josep, en el cas de la Residència del Puig, a les de la Magdalena en el cas de la del Pinar de Castelló i a les de Sant Joan en el cas de la Residència de Sant Joan d'Alacant. Entre la data de la respectiva ordre i l'inici de les citades temporades especials, haurà d'haver-hi un període de temps no inferior a dos mesos. Les temporades especials s'assimilaran, amb caràcter general, a la temporada alta.  
Article 10. Estades  
1. La condició de resident s'adquireix mitjançant la formulació de la corresponent sol·licitud i la posterior adjudicació d'una plaça.  
2. La duració de les estades es regirà per les regles següents:  
a) Regla 1a: en la temporada alta estival, la duració de les estades serà de 9 o 10 dies en els mesos de juliol i d'agost, i de 10 dies en la primera quinzena del mes de setembre.  
b) Regla 2a: en la resta de casos l'estada tindrà una duració mínima de 3 dies i màxima de 15. Un cop finalitzat el període màxim de 15 dies, l'estada podrà prorrogar-se, depenent de les disponibilitats del moment, per un segon i únic període la duració màxima del qual serà també de 15 dies.  
c) Regla 3a: discrecionalment, els directors de les residències podran adjudicar estades per períodes inferiors a la duració mínima assenyalada en la regla 2 anterior.   
d) Regla 4a: sense perjudici d'allò disposat en les regles precedents d'aquest apartat, les estades ocasionades per motius humanitaris i les que tinguen lloc en el marc de la cooperació internacional o per raons de protecció civil de reconeguda urgència, no estaran subjectes a cap límit, i la duració serà, depenent de les circumstàncies concurrents en cada cas, la que siga necessària.  
Article 11. Sol·licituds  
1. Podran sol·licitar plaça a les residències les persones següents:  
a) Els treballadors afiliats a qualsevol règim de la Seguretat Social, siga quina siga la seua situació laboral.  
b) Els funcionaris públics, siga quina siga la seua situació administrativa.  
c) Els pensionistes dels diferents règims de la Seguretat Social i del de Classes Passives dels funcionaris.  
d) Els emigrants espanyols a l'estranger.  
e) Els parents de les persones indicades en les lletres a), b), c) i d) anteriors fins el segon grau per consanguinitat o afinitat.  
f) Les persones nacionals o residents legalment en qualsevol de la resta de països de la Unió Europea, sempre que al seu país d'origen estiguen en una situació anàloga a les descrites en les lletres precedents.  
2. Les associacions sindicals, professionals, culturals i esportives i, en general, les entitats no lucratives, espanyoles o de la resta de la Unió Europea, podran realitzar sol·licituds en favor dels seus socis, associats o membres. Així mateix, les organitzacions no governamentals podran cursar aquest tipus de sol·licituds sempre que el motiu de la sol·licitud siga de caràcter humanitari o que s'efectue en el marc de la cooperació internacional. A aquest efecte, la Conselleria de Treball i Afers Socials podrà subscriure amb aquestes associacions, entitats, institucions i organitzacions els convenis, els concerts i, en general, els instruments de col·laboració que es crega oportú.   
Aquests instruments fixaran, entre altres aspectes, el nombre màxim i mínim d'estades per usuari, encara que pel que fa a la temporada d'estiu seran d'aplicació els límits assenyalats en l'apartat 2 de l'article 10 d'aquest decret. En cap cas podran reservar aquests instruments, en el seu conjunt, per als membres de les citades associacions, entitats, institucions i organitzacions, un nombre de places en la temporada alta superior al 80% de la capacitat de cada residència.  
3. Respectant els convenis, els concerts i, en general, els instruments de col·laboració que s'efectuen, als quals fa referència l'apartat 2, la Conselleria de Treball i Afers Socials podrà establir, en l'àmbit de les seues competències, programes de caràcter social adreçats a la reserva, total o parcial, durant determinats períodes, de les places disponibles a les residències en favor de col·lectius específics com ara la tercera edat, els discapacitats i les minories.  
4. Les sol·licituds es formalitzaran d'acord amb els requisits de temps i forma següents:  
a) Forma: mitjançant formalització dels models establerts a aquest efecte i adreçant-les al director de la residència de què es tracte, consignant-hi l'adreça que corresponga entre les indicades en l'annex a aquest decret. La presentació d'aquestes podrà fer-se en qualsevol dels registres públics recollits per l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) Temps. Les sol·licituds hauran de presentar-se amb l'antelació següent:  
- Si el període d'estada que se sol·licita estiguera comprès en la temporada alta estival, abans del dia 30 d'abril de cada any.  
- Si el període que se sol·licita és de de Setmana Santa, amb una antelació mínima d'un mes al seu inici.  
- En la resta de casos, la sol·licitud caldrà formular-la amb una antelació mínima de 15 dies a l'inici del període que se sol·licite.  
Article 12. Adjudicacions  
1. L'adjudicació de les places sol·licitades es realitzarà per les direccions de les residències, d'acord amb els criteris següents:  
a) En temporada alta estival tindran preferència per a ocupar les places disponibles en una residència els grups familiars de tres o més membres que no hagen gaudit estada en aquesta mateixa residència durant el període dels dos anys anteriors a la data d'inici del període sol·licitat. Donat cas que el nombre de sol·licituds d'aquest tipus supere el total de places disponibles, l'adjudicació d'aquestes entre els esmentats grups es realitzarà per sorteig. Les places que, després de l'adjudicació pel sistema de preferència descrit, queden lliures s'adjudicaran per sorteig entre la resta de sol·licituds.  
b) En la resta de temporades, per rigorós ordre de sol·licitud, fins exhaurir el total de places disponibles.  
2. Les places que una vegada adjudicades siguen objecte de cancel·lació de la corresponent reserva es tornaran a adjudicar, per rigorós ordre de sol·licitud, entre les que no hagueren estat encara adjudicatàries de cap plaça.  
3. Sense perjudici d'allò disposat en els apartats 1 i 2 precedents, les places que, en virtut dels instruments de col·laboració a què fa referència l'apartat 2 de l'article 11 d'aquest decret, queden reservades a col·lectius específics, s'adjudicaran entre els membres d'aquests col·lectius exclusivament, d'acord amb els procediments que s'hi prevegen.  
4. Així mateix, sense perjudici d'allò disposat en els apartats 1 i 2 precedents, els programes de caràcter social que, en ús de la previsió continguda en l'apartat 3 de l'article 11 d'aquest decret, s'establisquen podran incloure regles especials d'adjudicació i de reserva de places a les residències.  
5. Contra els actes d'adjudicació dels directors de les residències, es podrà interposar recurs ordinari en el termini d'un mes a comptar des de l'endemà de la notificació de l'adjudicació o de la denegació d'aquesta , davant el director general de Treball.  
Article 13. Reclamacions  
Les residències hauran de tenir a disposició dels residents i usuaris dels seues serveis els models oficials de fulls de reclamació aprovats per la Conselleria de Sanitat i Consum. Les reclamacions formulades mitjançant aquestes seran traslladades, sense perjudici de la remesa a l'autoritat sanitària corresponent, a la Direcció General de Treball, en el termini de 5 dies i s'hi adjuntarà informe del director de la residència redactat a aquest efecte.  
Article 14. Responsabilitat patrimonial  
Les activitats que les residències directament gestionades per la Generalitat Valenciana realitzen en l'àmbit de les seues competències estaran subjectes al règim de responsabilitat patrimonial de les autoritats i del personal al servei de les administracions públiques, previst en els articles 139 a 146 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Disposició transitòria  
Els procediments d'adjudicació de places a residències que en la data d'entrada en vigor d'aquest decret estiguen pendents d'acabament, es regiran per allò disposat en la normativa vigent en el moment en què van ser iniciats.  
Disposició derogatòria  
Queden derogades les normes, dictades en aquesta matèria, que s'oposen a allò disposat en aquest decret.  
Disposicions finals  
Primera   
S'autoritza el conseller de Treball i Afers Socials perquè dicte les normes que estime oportú per al desenvolupament d'aquest decret.  
Segona  
Aquest decret entrarà en vigor el dia de la publicació en el Diari Oficial de la Generalitat Valenciana.  
València, 11 de febrer de 1997  
El president de la Generalitat Valenciana  
EDUARDO ZAPLANA HERNÁNDEZ-SORO  
El conseller de Treball i Afers Socials  
JOSÉ SANMARTÍN ESPLUGUES  
Annex  
Directori de les residències de temps lliure  
de la Generalitat Valenciana  
1. Residència El Pinar (Castelló)  
av. Ferrandis Salvador, 46  
12250 CASTELLÓ  
Telèfon: (964) 28 08 40  
Telefax (964) 28 06 67  
2. Residència El Puig (València)  
Camí del Mar, s/n  
46582 EL PUIG (València)  
Telèfon: (96) 146 11 50  
Telefax: (96) 146 16 70  
3. Residència Sant Joan (Alacant)  
Carretera de Silla, s/n  
03821 SANT JOAN (Alacant)  
Telèfon: (96) 565 33 43  
Telefax: (96) 594 04 59


Còpia Permalink ELI